王中玉生辰
作者：李新
朝代：宋

paragraphs: 瑤磩桂楹香霧濃，貴人罷直承明宮。
高樓內集慶生子，酒面油膏紅復紅。
嵩雲入洛秋容曉，水冷青洲蘭蕙小。
露蠲仙掌生寒光，翡幄華帳飄晚涼。
虬電蜿蜿護飈駕，吹笙子晉從天下。
泬寥緱氏空月明，世間唯識王司稼。
野人薦公千百壽，大椿骨健龍腰瘦。
紫芝老艾副椒漿，請公倒盡長生酒。
天廟明堂遲飛棟，杜宇數驚銅輦夢。
錦城雖好不如歸，中散年來憶雙鳯。